คุมเพิ่มแล้ว 2 ผู้ต้องสงสัยเผารถทัวร์ ผู้การฯ ยะลาเชื่อใบปลิวเรียกค่าคุ้มครองรถโดยสารเป็นกลุ่มแอบอ้าง
พลตำรวจตรีกฤษฎา แก้วจันดี ผู้บังคับการตำรวจภูธรจังหวัดยะลา เปิดเผยกรณีใบปลิวที่พบในพื้นที่ อ.บันนังสตา เมื่อคืนที่ผ่านมา ซึ่งสืบเนื่องจากเหตุคนร้ายบุกยึดรถทัวร์สายเบตง-กรุงเทพ ก่อนที่จะไล่ผู้โดยสารลงจากรถ โดยไม่มีการทำร้าย แล้วจุดไฟเผารถได้รับความเสียหายทั้งคัน เหตุเกิดบนถนนสาย 410 (บันนังสตา-เบตง) หมู่ 5 บ.กาโสด ต.บันนังสตา รอยต่อ บ.คลองน้ำขุ่น ต.ถ้ำทะลุ อ.บันนังสตา จ.ยะลา เมื่อวันที่ 17 ธันวาคม 2560 ที่ผ่านมา 

 จากการตรวจสอบของเจ้าหน้าที่ทั้งฝ่ายปกครอง ตำรวจ และทหาร ในเรื่องนี้เชื่อว่าเป็นการแอบอ้างของกลุ่มผู้ไม่หวังดีมากกว่า ซึ่งในช่วงนี้อยู่ในช่วงเทศกาลปีใหม่ มาตรการในการดูแลความปลอดภัยของเจ้าหน้าที่ตำรวจ ทหาร และฝ่ายปกครอง ที่ระดมกำลังมีแผนการปฎิบัติอย่างชัดเจน ขอให้พี่น้องประชาชนหรือผู้ที่สัญจรบนถนนดังกล่าว มีความเชื่อมั่นในการรักษาความปลอดภัยของเจ้าหน้าที่ ที่จะดูแลอย่างเต็มที่ กรณีใบปลิวที่พบเชื่อว่าเป็นการสวมรอย แอบอ้างมากกว่า ซึ่งเจ้าหน้าที่ก็จะสืบสวนต่อไป หากพี่น้องประชาชนพบเบาะแสในเรื่องดังกล่าวก็สามารถแจ้งไปยังเจ้าหน้าที่ตำรวจ ทหาร และฝ่ายปกครองในพื้นที่ได้ โดยใบปลิวที่พบเมื่อคืน เจ้าหน้าที่ได้นำเข้าสู่กระบวนการตรวจสอบ พร้อมเก็บดีเอ็นเอหาผู้กระทำความผิดแล้ว 

สำหรับใบปลิวที่พบในพื้นที่ อ.บันนังสตา หลายจุดบนถนนสาย 410 ยะลา-เบตง โดยในใบปลิวดังกล่าวระบุข้อความว่าขอให้ผู้ประกอบการเดินรถผ่านเส้นทาง ยะลา – เบตง สนับสนุนขบวนการ โดยเสียสละทรัพย์ เพื่อจ่ายเป็นค่าผ่านทาง หากผู้ประกอบการใดที่ปฏิเสธหรือเพิกเฉย จะมีชะตากรรมเช่นเดียวกับรถทัวร์ที่เราเผาไปเมื่อวันที่ 17 ธ.ค. และทางเราจะไม่รับรองความปลอดภัยใดๆ ทั้งสิ้น ลงชื่อนักรบฟาตอนี

ขณะที่มีรายงานจากชุดสืบสวนถึงความคืบหน้าคดีว่าล่าสุดเจ้าหน้าที่ได้ควบคุมตัวผู้ต้องสงสัยเอาไว้แล้วจำนวน 2 คน ซึ่งเป็นบุคคลที่อยู่ใกล้กับจุดเกิดเหตุ โดยหนึ่งในสองเป็นเจ้าของร้านจำนวนน้ำมันขวดที่อยู่ใกล้จุดเกิดเหตุ หลังจากพยานยืนยันว่ากลุ่มคนร้ายที่ก่อเหตุนั้น มารวมตัวอยู่ในบ้านหลังดังกล่าวก่อนปฎิบัติการ นอกจากนั้นยังใช้น้ำมันจากร้านดังกล่าวในการจุดไฟเผารถทัวร์ ส่วนผู้ต้องสงสัยอีกรายเป็นหญิง ที่เชื่อว่าเป็นผู้ที่นำเสื้อผ้ามาเปลี่ยนให้กับกลุ่มคนร้าย โดยทั้งสองอยู่ในกระบวนการซักถามของเจ้าหน้าที่ ที่กรมทหารพราน 41